VSL sodba II Cpg 380/2011
Sodna praksa višjih sodišč, 2011-05-22

komunalni odpadki - povzročitelj komunalnih odpadkov - oprostitev plačila storitev javne službe

Lastniki in uporabniki poslovnih prostorov postanejo že s tem, ko imajo sedež dejavnosti registriran na območju Občine Lendava, zavezanci za plačilo storitev tožeče stranke. Odlok določa tudi postopek oprostitev plačila storitev (z vpisom v register), pri čemer lahko uporabnik (popolno) oprostitev doseže le s prenehanjem opravljanja dejavnosti in izpraznitvijo poslovnih prostorov. V konkretnem primeru je tožena stranka trdila le, da opravlja delo na terenu, pri strankah. Glede na povzeto pravno podlago pa navedena trditev ne zadošča za to, da bi tožena stranka lahko dosegla oprostitev plačila storitev tožeče stranke.

I. Pritožbi se ugodi in se sodba sodišča prve stopnje spremeni tako, da ostaneta v veljavi:

1. in 3. odstavek sklepa o izvršbi Okrajnega sodišča v Ljubljani, opr. št. VL 65118/2009 z dne 20. 05. 2009 in

1. in 3. odstavek sklepa o izvršbi Okrajnega sodišča v Ljubljani, opr. št. VL 104707/2010 z dne 29. 07. 2010;

ter je tožena stranka dolžna povrniti tožeči stranki njene pravdne stroške v znesku  201,00 EUR v roku 8 dni pod izvršbo.

II. Tožena stranka je dolžna tožeči stranki povrniti njene pritožbene stroške v višini 153,60 EUR v roku 8 dni pod izvršbo.

Sodišče prve stopnje je razveljavilo sklep o izvršbi Okrajnega sodišča v Ljubljani, opr. št. VL 65118/2009 z dne 20. 05. 2009 in zavrnilo tožbeni zahtevek za plačilo 280,31 EUR (1. odstavek izreka). Prav tako je razveljavilo sklep o izvršbi Okrajnega sodišča v Ljubljani, opr. št. VL 104707/2010 z dne 29. 07. 2010 in zavrnilo tožbeni zahtevek za plačilo 265,96 EUR (2. odstavek izreka). Tožeči stranki je naložilo plačilo pravdnih stroškov tožene stranke v znesku 80,00 EUR.

Zoper izpodbijano sodbo je vložila pravočasno pritožbo tožeča stranka. Uveljavljala je pritožbeni razlog zmotne uporabe materialnega prava. Pritožbenemu sodišču je predlagala, da izpodbijano sodbo spremeni tako, da tožbenemu zahtevku ugodi.

O zadevi je odločalo Višje sodišče v Ljubljani, saj je bila na podlagi sklepa predsednika Vrhovnega sodišča Republike Slovenije št. Su 72/2011-34 z dne 23. 03. 2011, zadeva prenesena v reševanje iz Višjega sodišča v Mariboru na Višje sodišče v Ljubljani v skladu s 105. a. členom in prvim odstavkom 60. člena Zakona o sodiščih.

O pritožbi zoper sodbo v sporu majhne vrednosti je odločala sodnica posameznica (5. odstavek 458. člena v zvezi z 1. odstavkom 495. člena ZPP).

Tožeča stranka je uveljavljala tožbeni zahtevek zoper toženo stranko iz naslova plačila storitev tožeče stranke pri opravljanju gospodarske javne službe dejavnosti zbiranja, prevoza in odlaganja komunalnih odpadkov.

Po 3. členu Odloka o načinu opravljanja gospodarske javne službe ravnanja s komunalnimi odpadki (Uradni list RS, št. 108/2003; nadalje: Odlok), je povzročitelj komunalnih odpadkov (in s tem zavezanec za plačilo storitev tožeče stranke) vsak prebivalec in vsaka oseba, ki deluje ali ima dejavnost na območju Občine Lendava povzroča nastajanje komunalnih odpadkov. Sodišče prve stopnje je ugotovilo, da tožena stranka opravlja dejavnost vgrajevanja stavbnega in drugega pohištva ter da storitev montaže opravlja pri kupcih pohištva posameznega proizvajalca. Zato je sklenilo, da tožena stranka kot samostojni podjetnik ne ustvarja komunalnih odpadkov. Po presoji, da tožena stranka ni povzročitelj oziroma oseba, ki deluje oziroma ima dejavnost na območju Občine Lendava in povzroča nastajanje komunalnih odpadkov, je tožbeni zahtevek zavrnilo.

Kot to določa Odlok, nastane obveznost plačila obračuna storitev javne službe z dnem, ko začne izvajalec javne službe opravljati storitve na njihovem območju oziroma ko začnejo uporabniki storitev javne službe uporabljati stanovanjske in poslovne prostore (drugi odstavek 70. člena Odloka). Za stavbe ali poslovne prostore v stavbah, v katerih se ne izvaja poslovna dejavnost, je lastnik poslovnih prostorov ali njihov uporabnik oproščen plačila storitev javne službe, ko mu izvajalec obračuna potrdi vnos spremembe v register uporabnikov storitev javne službe. Oprostitev plačila storitev javne službe velja samo za poslovne prostore, ki so prazni (tretji odstavek 70. člena Odloka).

Po presoji pritožbenega sodišča je iz navedenega razvidno, da postanejo lastniki in uporabniki poslovnih prostorov že s tem, ko imajo sedež dejavnosti registriran na območju Občine Lendava zavezanci za plačilo storitev tožeče stranke. Odlok določa tudi postopek oprostitev plačila storitev (z vpisom v register), pri čemer lahko uporabnik (popolno) oprostitev doseže le s prenehanjem opravljanja dejavnosti in izpraznitvijo poslovnih prostorov. V konkretnem primeru je tožena stranka trdila le, da opravlja delo na terenu, pri strankah. Glede na povzeto pravno podlago pa navedena trditev ne zadošča za to, da bi tožena stranka lahko dosegla oprostitev plačila storitev tožeče stranke.

Ob pravilni uporabi materialnega prava je tožbeni zahtevek tožeče stranke utemeljen, zaradi česar je treba pritožbi tožeče stranke ugoditi in sodbo sodišča prve stopnje spremeniti (5. točka 358. člena ZPP) tako, da ostaneta v veljavi 1. in 3. odstavek sklepa o izvršbi Okrajnega sodišča v Ljubljani, opr. št. VL 65118/2009 z dne 20. 05. 2009 ter 1. in 3. odstavek sklepa o izvršbi Okrajnega sodišča v Ljubljani, opr. št. VL 104707/2010 z dne 29. 07. 2010.

Tožeča stranka je s pritožbo uspela, zato ji je dolžna tožena stranka povrniti njene pravdne stroške pred sodiščem prve stopnje kot tudi pritožbene stroške (1. odstavek 154. člena v zvezi s 1. odstavkom 165. člena ZPP).

Sodišče je tožeči stranki za postopek pred sodiščem prve stopnje priznalo stroške po priglašenem stroškovniku z dne 21. 10. 2010, ki so bili potrebni za postopek (155. člen ZPP), in sicer nagrado za postopek pred sodiščem prve stopnje po tar. št. 3100 Odvetniške tarife (OT) 39,00 EUR nagrado za narok po tar. št. 3002 OT 36,00 EUR, pavšalni znesek za pošto po tar. št. 6002 OT 20,00 EUR, pavšalni znesek za fotokopiranje po tar. št. 6000 OT 20,00 EUR, nadalje 20% DDV (23,00 EUR) ter stroške za doplačilo sodne takse za pravdni postopek po tar. št. 1111 ZST-1 v znesku 15,00 EUR in 48,00 EUR, skupaj 201,00 EUR.

Sodišče je tožeči stranki za postopek pred pritožbenim sodiščem priznalo stroške po priglašenem stroškovniku z dne 20. 12. 2010, ki so bili potrebni za postopek (155. člen ZPP), in sicer nagrado za postopek po tar. št. 3210 OT 48,00 EUR, ter pavšal za pošto 20,00 EUR, 20 % DDV (13,60 EUR) ter sodno takso po tar. št. 1121 ZST-1 v višini 72,00 EUR, skupaj 153,60 EUR.

Odlok o načinu opravljanja gospodarske javne službe ravnanja s komunalnimi odpadki (Uradni list RS, št. 108/2003) člen 3, 70, 70/2, 70/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.